                                                       


                PARLAMENTUL  ROMÂNIEI
                   CAMERA DEPUTAŢILOR

	COMISIA JURIDICĂ, DE  DISCIPLINĂ  ŞI IMUNITĂŢI
	Bucureşti, 23 februarie 2011
Nr. Pl-x 835/2007/2010


RAPORT
    asupra
 cererii de reexaminare a Legii privind regimul juridic al administrării falezelor şi plajelor Mării Negre, formulată de Preşedintele României
În conformitate cu prevederile art.135 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată spre dezbatere cu cererea de reexaminare a Legii privind regimul juridic al administrării falezelor şi plajelor Mării Negre, trimisă cu adresa nr.Pl-x 835/2007/2010 din 13 decembrie 2010, înregistrată cu nr.31/1311/2007/2010 din 16 decembrie 2010, formulată de Preşedintele României, în temeiul art.77 alin.(2) din Constituţia României, republicată.
  Legea a fost adoptată de Camera Deputaţilor, în calitate de Cameră decizională, în şedinţa din 30 septembrie 2008 şi trimisă la promulgare la 10 octombrie 2008.

Senatul, în calitate de primă Cameră sesizată, a respins proiectul de lege privind regimul juridic al administrării falezelor şi plajelor Mării Negre, în şedinţa din 8 decembrie 2010, proiect de lege reexaminat la cererea Preşedintelui României.
Camera Deputaţilor este Cameră decizională, potrivit prevederilor 
art. 75 din Constituţia României, republicată şi ale art. 92 alin. (9) pct. 2 din Regulamentul Camerei Deputaţilor, republicat, cu modificările ulterioare.
                În conformitate cu  dispoziţiile art.77 alin.(2) din Constituţia României, republicată, Preşedintele României a formulat o cerere de reexaminare a Legii privind regimul juridic al administrării falezelor şi plajelor Mării Negre, pentru următoarele considerente:
1. Legea preia în articolele sale dispoziţii legale aflate în vigoare, unicul element de noutate constituindu-l schimbarea titularului dreptului de administrare asupra plajelor şi falezelor Mării Negre, respectiv trecerea acestora din administrarea Administraţiei Naţionale “Apele Române” în administrarea consiliilor judeţene sau locale, după caz.
2. Modificarea legislativă este inoportună şi nu se justifică, deoarece ar face imposibilă aplicarea unei politici unitare privind dezvoltarea litoralului românesc, în concordanţă cu cerinţele directivelor europene privind respectarea principiilor generale şi specifice pe care se bazează gospodărirea integrată a zonei costiere şi aplicarea conceptului de dezvoltare durabilă.

3. Constituţia României, republicată, prevede la art.136 alin.(3) că: „Bogăţiile de interes public ale subsolului, spaţiul aerian, apele cu potenţialul energetic valorificabil, de interes naţional, plajele, marea teritorială, resursele naturale ale zonei economice şi ale platoului continental, precum şi alte bunuri stabilite de legea organică, fac obiectul exclusiv al proprietăţii publice".
     4. Conform Legii nr.215/2001 privind administraţia publică locală, consiliile judeţene şi consiliile locale administrează bunurile din domeniul public şi privat al judeţului, respectiv din domeniul public şi privat al localităţii.
     5.  Consiliul judeţean Constanţa şi consiliile locale riverane Mării Negre nu pot administra domeniul public al statului de interes naţional, repsectiv plaja şi faleza Mării Negre, având în vedere că administrarea bunurilor proprietate publică reprezintă o modalitate de exercitare a atribuţiilor publice, iar dreptul de administrare se conferă autorităţilor publice în funcţie de destinaţia acestora, în conformitate cu Legea 213/1998 privind proprietatea publică şi regimul juridic al acesteia.

    Faţă de aceste critici, Preşedintele României cere Parlamentului României respingerea acestei legi.

    Guvernul României, conform punctului de vedere transmis prin adresa cu nr.599 din 28 mai 2009, nu susţine adoptarea acestei iniţiative legislative.
               În conformitate cu prevederile art. 61 şi 135 din Regulamentul Camerei Deputaţilor, republicat, cu modificările ulterioare, membrii Comisiei juridice, de disciplină şi imunităţi au dezbătut cererea de reexaminare în şedinţa din 22 februarie 2011.
    La lucrările Comisiei a participat, în calitate de invitat, din partea Ministerul Mediului şi Pădurilor, domnul Marin Anton, secretar de stat. Reprezentantul ministerului a susţinut cererea de reexaminare formulată de Preşedintele României, în sensul respingerii legii criticate.
               La şedinţă au fost prezenţi 17 deputaţi din totalul de 26 membri ai Comisiei juridice, de disciplină şi imunităţi. 
               În urma dezbaterilor şi a punctelor de vedere formulate, membrii Comisiei au hotărât, cu majoritate de voturi (14 voturi pentru şi 3 voturi împotrivă) să  supună plenului Camerei Deputaţilor, spre dezbatere şi adoptare, raportul de respingere a Legii privind regimul juridic al administrării falezelor şi plajelor Mării Negre.  
 În raport cu obiectul şi conţinutul reglementării, proiectul de lege face parte din categoria legilor organice.
                            PREŞEDINTE ,                                   SECRETAR,


           Daniel Buda



Gabriel Andronache
Consilier parlamentar,

Rodica Penescu

